**ΠΡΟΛΟΓΟΣ**

**ΣΚΗΝΗ 2η, στ. 83-192**

Ο δραματοποιημένος πρόλογος:

Οι στίχοι 83-191 αποτελούν τη β' σκηνή του Προλόγου (ο χωρισμός του κειμένου σε σκηνές γίνεται με κριτήριο την εμφάνιση κάποιου νέου προσώπου). Ένα νέο πρόσωπο εμφανίζεται στη σκηνή, με αποτέλεσμα ο πρόλογος από αφηγηματικός να γίνεται δραματοποιημένος, παίρνοντας πλέον τη μορφή διαλόγου (σε αντίθεση με το μονόλογο της Ελένης που είχε προηγηθεί στους στ.1-82). Η αντικατάσταση της προηγούμενης τυπικής αφηγηματικής σκηνής (στ.1-82) από μια δεύτερη σκηνή (στ.83-191) δραματοποιημένη, συμβάλλει στην εξέλιξη του μύθου ως εξής:

* δημιουργεί αντίθεση προς την τυπικότητα της εναρκτήριας ρήσεως (δηλαδή του αρχικού μονολόγου)
* εισαγάγει και προωθεί τη δράση
* δημιουργεί ένταση και αγωνία στην εξέλιξη της σκηνής
* πληροφορεί για τις σκέψεις των ηρώων
* αποτυπώνει την κλιμάκωση των συναισθημάτων της ηρωίδας (αγωνία, ενοχή...)
* καθιστά φανερή την αλληλεπίδραση των προσώπων

Στο σημείο αυτό θα πρέπει να σημειωθεί ότι ο Τεύκρος αποτελεί αξιόπιστο μάρτυρα όχι μόνο των γεγονότων που έχουν προηγηθεί (τα οποία η Ελένη αγνοούσε μέχρι τώρα ζώντας στην Αίγυπτο), αλλά και του μίσους με το οποίο αντιμετωπίζει ολόκληρη η Ελλάδα την Ελένη, θεωρώντας την προδότρα του αντρός της και αιτία να χαθούν στον Τρωικό πόλεμο τόσοι άνθρωποι. Ποιος θα ήταν πιο αντιπροσωπευτικός μάρτυρας του μίσους της Ελλάδας από τον ίδιο τον Τεύκρο; Έναν άνθρωπο εξόριστο και ανέστιο, που έχασε τον αδερφό του και τώρα αναγκάζεται να στερηθεί το βασίλειο, την οικογένεια και την πατρίδα του, πληρώνοντας σκληρά ένα έγκλημα που ο ίδιος ποτέ δεν διέπραξε; Ο Τεύκρος δεν ευθύνεται για το θάνατο του Αίαντα. Ο Οδυσσέας ήταν εκείνος που κατόρθωσε, χωρίς να το αξίζει, να πάρει τα όπλα του νεκρού Αχιλλέα ενώ η Αθηνά ήταν εκείνη που τύφλωσε τον Αίαντα και τον έριξε σε ένα κοπάδι πρόβατα, τα οποία εκείνος κατακρεούργησε, νομίζοντας πως σκότωνε όσους τον αδίκησαν. Ο Αίαντας, συνειδητοποιώντας το μέγεθος της πλάνης του, τη μωρία και την ανοησία με την οποία φέρθηκε χτυπώντας ζώα αντί για ανθρώπους, αλλά και μη μπορώντας να ανεχτεί τη ντροπή και την προσβολή που του έγινε όσον αφορά τα τιμημένα όπλα του Αχιλλέα, αυτοκτόνησε.

**Ο πόλεμος μέσα στο έργο του Ευριπίδη:**

Στην «Ελένη», όπως άλλωστε και σε άλλα έργα του, ο Ευριπίδης σχολιάζει το θέμα του πολέμου. Μακριά από ηρωισμούς και επικά κατορθώματα, ο συγγραφέας αντιμετωπίζει τον πόλεμο μέσα από το πρίσμα μιας εποχής που υφίσταται τα δεινά του πολέμου και την προδοσία των υποσχέσεων για λαμπρές νίκες στα πεδία των μαχών· ας μην ξεχνάμε το ιστορικό πλαίσιο του έργου, τον Πελοποννησιακό πόλεμο και την πρόσφατη καταστροφή των Αθηναίων στη Σικελική εκστρατεία με την παράλληλη προδοσία του Αλκιδιάδη. Για τον Ευριπίδη, ο πόλεμος υπήρξε κατεξοχήν ο χώρος του ψεύδους και έπαψε πια να αναζητεί νόημα σε αυτόν. Η διάσταση αυτή του πολέμου γίνεται αισθητή μέσα από την παρουσία του Τεύκρου στη 2η σκηνή του Προλόγου.

Ο Ευριπίδης κάνει μια έμμεση υπόμνηση στον Ευαγόρα, το βασιλιά της Κύπρου ο οποίος, μετά την ήττα των Αθηναίων στη Σικελία και μέσα στη γενική αποστασία των πόλεων της αθηναϊκής συμμαχίας, παρέμεινε ο μόνος πιστός σύμμαχος των Αθηνών. Με τον τρόπο αυτό ο Ευριπίδης, μέσα από τον Τεύκρο, είναι σαν να θυμίζει στους θεατές πως υπάρχει πάντοτε ο Ευαγόρας και η Κύπρος για να στηρίξουν την πόλη τους στις δύσκολες αυτές στιγμές της ήττας και της προδοσίας.

**ΕΝΟΤΗΤΕΣ – ΠΛΑΓΙΟΤΙΤΛΟΙ**

1. Στίχοι 83-119: Η ταυτότητα του Τεύκρου

2. Στίχοι 120-166: Οι πληροφορίες του Τεύκρου στην Ελένη

3. Στίχοι 166-191: Ο σκοπός του ταξιδιού του Τεύκρου

**Γιατί η πληροφορία που δίνει ο Τεύκρος στους στίχους 150-156 είναι η πιο σημαντική για την Ελένη και το δράμα;**

Στον στίχο 150 ο Τεύκρος αναφέρει ότι ο Μενέλαος και η Ελένη χάθηκαν. Στον στίχο 156 αναφέρει ότι στην Ελλάδα θεωρούν τον Μενέλαο νεκρό (έχουν περάσει 7 χρόνια από το τέλος του Τρωικού Πολέμου και δε γύρισε). Ο Ερμής, όμως, στους στίχους 71-74 της προφήτεψε ότι θα γυρίσει μαζί με τον Μενέλαο στη Σπάρτη, άρα ζει. Παρόλα αυτά η πληροφορία ότι ο Μενέλαος είναι νεκρός που δίνει ο Τεύκρος είναι σημαντική γιατί:

▪ Μαθαίνει αυτό το τραγικό γεγονός η ηρωίδα και συγχρόνως χάνει την ελπίδα επιστροφής.

▪ Θα έχει επομένως νέες συμφορές, όχι μόνο τις παλιές. Θα έχει να αντιμετωπίσει τον Θεοκλύμενο, κάτω από άλλες συνθήκες.

▪ Προκαλεί τον «έλεο» των θεατών για την τύχη της. Είναι μία τραγικότατη στιγμή για τη ζωή της.

▪ Είναι σημαντική αυτή η πληροφορία για την εξέλιξη και τη θεατρική οικονομία της τραγωδίας (π.χ. θα ζητήσει η Ελένη άδεια από τον Θεοκλύμενο να προσφέρει νεκρικές τιμές στον νεκρό σύζυγό της μέσα στη θάλασσα, αφού εκεί πνίγηκε και έτσι θα αποδράσουν, αλλά προετοιμάζεται και ο κομμός της Ελένης).

**ΛΕΙΤΟΥΡΓΙΚΟΣ ΡΟΛΟΣ ΤΗΣ ΣΚΗΝΗΣ ΜΕ ΤΟΝ ΤΕΥΚΡΟ**

- Συμβάλλει στην οικονομία του δράματος και εντείνει τη δραματικότητα.

- Συμπληρώνει την προϊστορία της δράσης (μονόλογος 1ης σκηνής) με απαραίτητες πληροφορίες. Η Ελένη ενημερώνεται για όσα συμβαίνουν στην Τροία και Σπάρτη.

- Επιτείνει την τραγικότητα της Ελένης (επιβεβαίωση μίσους, αυτοκτονία Λήδας, άγνωστη τύχη αδελφών της, τύχη Μενέλαου κλπ)-Εντείνει τον έλεο και το φόβο.

- Η απόλυτη σιγουριά του Τεύκρου πως η Ελένη βρίσκεται στην Τροία (στ. 141-146) μας προϊδεάζει για την άρνηση (στη συνέχεια του έργου) του Μενέλαου να πιστέψει πως θα έχει μπροστά του την πραγματική Ελένη.

- Προβάλλεται η μαντική ικανότητα της Θεονόης και προικονομείται ο σημαντικός ρόλος που θα διαδραματίσει.

**ΓΙΑΤΙ ΕΠΙΛΕΓΕΙ Ο ΕΥΡΙΠΙΔΗΣ ΤΟΝ ΤΕΥΚΡΟ**;

- Είναι από τους λίγους ξακουστούς Έλληνες που επέστρεψαν από την Τροία.

- Βίωσε τη φρίκη του Τρωικού πολέμου και μισεί την Ελένη (Έλληνες και Τρώες) γιατί ενώ γύρισε νικητής ακόμα πλήττεται από τον πόλεμο.

- Κατευθυνόμενος για την Κύπρο είναι λογική η στάση του  στην Αίγυπτο.

- Η περιπέτεια του Τεύκρου παρουσιάζει κοινά στοιχεία με της Ελένης (βλ.κάτω)

- Η εμφάνιση του μπορεί να συνδέεται με τα πολιτικά γεγονότα της εποχής

(ο Τεύκρος είναι μυθικός πρόγονος του βασιλιά της Κύπρου Ευαγόρα Α΄,  πιστός σύμμαχος των Αθηναίων σε μια τέτοια δύσκολη περίοδο)

**ΚΟΙΝΑ ΣΤΟΙΧΕΙΑ ΤΕΥΚΡΟΥ-ΕΛΕΝΗΣ**

**-** Η μοίρα τους καθορίστηκε από μια κρίση (περί της καλλίστης-όπλα Αχιλλέα) και η ιστορία τους εκτυλίσσεται γύρω από τον ίδιο πόλεμο (Τρωικός).

- Ο Τεύκρος είναι μισητός από τον πατέρα του και η Ελένη από Έλληνες και Τρώες.

- Κατηγορείται άδικα από τον πατέρα του για την αυτοκτονία του αδελφού του Αίαντα, ενώ η Ελένη θεωρείται άδικα υπεύθυνη για τον Τρωικό πόλεμο.

- Είναι και οι δύο εξορισμένοι (ο ένας στην Κύπρο ή άλλη στην Αίγυπτο)

- Θα συμβουλευτούν και οι δύο τη Θεονόη.

- Έχουν λάβει θετικούς χρησμούς από Απόλλωνα και Ερμή αντίστοιχα ( ίδρυση Σαλαμίνας Κύπρου από Τεύκρο και επιστροφή της Ελένης με Μενέλαο στη Σπάρτη).

**ΠΡΟΟΙΚΟΝΟΜΙΕΣ**

Η σκηνή αυτή μας προετοιμάζει για τα εξής:

▪ Διαγράφεται ο ρόλος της Θεονόης και του Θεοκλύμενου (μάντισσα διάσημη και βασιλιάς).

▪ Η μη αναγνώριση της Ελένης από τον Τεύκρο προοικονομεί την αντίστοιχη αδυναμία του Μενέλαου να κάνει το ίδιο παρακάτω.

▪ Η ευχή του Τεύκρου προς την Ελένη προοικονομεί το καλό τέλος.

▪ Οι πληροφορίες που άκουσε μας προετοιμάζουν για τον θρήνο της Ελένης που ακολουθεί, είναι το προοίμιο του κομμού.

**ΑΦΗΓΗΜΑΤΙΚΕΣ ΤΕΧΝΙΚΕΣ**

• Αφήγηση: σε γ’, β’ και α’ πρόσωπο

• Διάλογος: Όταν ο διάλογος των ηρώων γίνεται στίχο με στίχο, έχουμε στιχομυθία. Η στιχομυθία προσφέρει στο κείμενο ζωηρότητα, ταχύτητα και εκφράζει καλύτερα τα συναισθήματα των ηρώων.

* στ. 105-166 : γοργό ύφος, διάλογος «χωρίς ανάσα», ομοβροντία δυσάρεστων νέων, απανωτά χτυπήματα για τη Ελένη που καθηλώνουν και το θεατή, καθώς τα συναισθήματα εναλλάσσονται από την ελπίδα στην απογοήτευση και από την απογοήτευση στη απόγνωση και το φόβο για τη ζωή της ηρωίδας.
* **Τραγική ειρωνεία:** Δημιουργείται έντονα από το παιχνίδι του φαίνεσθαι και του είναι.

στ. 88-97: Ο Τεύκρος θεωρεί ότι η γυναίκα που βλέπει απλά μοιάζει στην Ελένη, ενώ είναι η Ελένη

στ. 140-146: Ο Τεύκρος είναι βέβαιος ότι είδε στην Τροία την Ελένη, ενώ ήταν το είδωλό της.

στ. 186-191: Ο Τεύκρος καταριέται την Ελένη, αλλά καταριέται στη γυναίκα που έχει μπροστά του.

**ΕΚΦΡΑΣΤΙΚΑ ΜΕΣΑ**

ΠΑΡΟΜΟΙΩΣΗ:

▪ Στίχος 142: «ως βλέπω εσένα».

ΜΕΤΑΦΟΡΕΣ:

▪ Στίχος 131: «την έχουν κάνει στάχτη».

▪ Στίχος 140: «την έσυρε… απ’ την κόμη».

▪ Στίχος 146: «ο νους τη βλέπει».

ΕΙΡΩΝΕΙΑ:

▪ Στίχος 96: «για να γευτείς αυτή τη χάρη»

ΠΡΟΣΩΠΟΠΟΙΗΣΕΙΣ:

▪ Στίχος 101: «η οργή με συνεπήρε».

▪ Στίχοι 102-103: «η Ελλάδα/ βαθιά μισεί».

▪ Στίχος 152: «τους χώρισε τρανή φουρτούνα».

▪ Στίχος 119: «Μανία τον ηύρε».

ΟΜΟΙΟΤΕΛΕΥΤΟ:

▪ Στίχοι 91-92: «να’ χεις… μοιάζεις».

▪ Στίχοι 154-155: «σκόρπισαν… διαβαίναν».

▪ Στίχοι 175-177: «κατοικώντας… τιμώντας».

**ΧΑΡΑΚΤΗΡΙΣΜΟΣ ΠΡΟΣΩΠΩΝ**

ΕΛΕΝΗ: Έξυπνη, με διπλωματική ικανότητα, καθώς αποσπά τις πληροφορίες που θέλει απ’ τον Τεύκρο χωρίς να κινήσει υποψίες. Ιδιαίτερα εγκρατής και δυναμική, αφού καταφέρνει να διατηρήσει την ψυχραιμία της κρύβοντας επιτυχώς τον πόνο και την απόγνωση που αισθάνθηκε όταν πληροφορήθηκε τα δυσάρεστα νέα.

ΤΕΥΚΡΟΣ: Τραγικό πρόσωπο. Αποδέχτηκε την τιμωρία της εξορίας απ’ τον πατέρα του γιατί δεν εκδικήθηκε τον χαμό του αδερφού του Αίαντα, παρόλο που νιώθει αδικημένος και ταπεινωμένος από αυτή την απόφαση. Αφελής, γιατί παρά την ομοιότητα της «Αιγύπτιας» με την Ελένη και παρά την έκδηλη περιέργειά της, εκείνος δεν υποψιάζεται τίποτα. Παρά το θυμό που αρχικά αισθάνεται βλέποντας την ομοιότητα της γυναίκας που αντικρίζει με την Ελένη, δεν της επιτίθεται, καθώς σέβεται τους κανόνες της φιλοξενίας. Νιώθει περήφανος που κατέκτησε την Τροία και μίσος για την Ελένη